“หุ้นเอเชีย” ผันผวน รอตัวเลขจ้างงานสหรัฐ-PMI จีน วันนี้
ตลาดหุ้นเอเชีย เปิดผันผวน นักลงทุนจับตาตัวเลขจ้างงานสหรัฐและข้อมูลเศรษฐกิจในวันนี้ ได้แก่ ดัชนีผู้จัดการฝ่ายจัดซื้อ (PMI) ภาคบริการเดือนม.ค.ของจีน ฝรั่งเศส เยอรมนี อียู และอังกฤษ
ตลาดหุ้นเอเชีย เปิดผันผวน นักลงทุนจับตาตัวเลขจ้างงานสหรัฐและข้อมูลเศรษฐกิจในวันนี้ ได้แก่ ดัชนีผู้จัดการฝ่ายจัดซื้อ (PMI) ภาคบริการเดือนม.ค.ของจีน ฝรั่งเศส เยอรมนี อียู และอังกฤษ
3 ก.พ. 2566

ผู้สื่อข่าวรายงานว่า ตลาดหุ้นเอเชียเปิดผันผวนในวันนี้ เช่นเดียวกับตลาดหุ้นนิวยอร์กที่ปิดผสมผสานในวันพฤหัสบดี (2 ก.พ.) โดยดัชนีดาวโจนส์ปิดในแดนลบเนื่องจากแรงขายหุ้นกลุ่มเฮลธ์แคร์ แต่ดัชนี Nasdaq พุ่งขึ้นแข็งแกร่งจากแรงซื้อหุ้นกลุ่มเทคโนโลยี หลังจากบริษัทเมตา แพลตฟอร์มส์เปิดเผยผลประกอบการที่ดีเกินคาด
ดัชนีนิกเกอิตลาดหุ้นโตเกียวเปิดที่ระดับ 27,455.03 จุด เพิ่มขึ้น 52.98 จุด หรือ +0.19% ส่วนดัชนีฮั่งเส็งตลาดหุ้นฮ่องกงเปิดที่  21,811.08 จุด ลดลง 147.28 จุด หรือ -0.67% และดัชนีเซี่ยงไฮ้คอมโพสิตตลาดหุ้นจีนเปิดที่ 3,275.66 จุด ลดลง 10.01 จุด หรือ -0.30%
โดยดัชนี Nasdaq ทะยานขึ้นกว่า 300 จุดเมื่อคืนนี้ หลังจากเมตา แพลตฟอร์มส์เปิดเผยรายได้ในไตรมาส 4/2565 อยู่ที่ 3.217 หมื่นล้านดอลลาร์ สูงกว่าที่นักวิเคราะห์คาดการณ์ไว้ที่ 3.153 หมื่นล้านดอลลาร์ นอกจากนี้ เมตายังเปิดเผยแผนการควบคุมต้นทุนที่เข้มงวดมากขึ้นในปีนี้ รวมทั้งประกาศแผนซื้อหุ้นคืนมูลค่า 4 หมื่นล้านดอลลาร์
สำหรับนักลงทุนจับตาข้อมูลเศรษฐกิจในวันนี้ ซึ่งได้แก่ ดัชนีผู้จัดการฝ่ายจัดซื้อ (PMI) ภาคบริการเดือนม.ค.ของจีน ฝรั่งเศส เยอรมนี อียู และอังกฤษ
นอกจากนี้ นักลงทุนจับตาการเปิดเผยตัวเลขจ้างงานนอกภาคเกษตรของสหรัฐในวันนี้ ขณะที่นักวิเคราะห์คาดการณ์ว่า ตัวเลขจ้างงานจะเพิ่มขึ้นเพียง 187,000 ตำแหน่งในเดือนม.ค. หลังจากเพิ่มขึ้น 223,000 ตำแหน่งในเดือนธ.ค. และคาดว่าอัตราว่างงานจะเพิ่มขึ้นสู่ระดับ 3.6% ในเดือนม.ค. จากระดับ 3.5% ในเดือนธ.ค.